
i. Szene. 

Hamli und Mareieli laden Holz auf ihren Schlitten. Es ist grimmig 
kalt. Der Wind pfeift durch ihre löcherigen Kleider. Mareieli ist dem 

Weinen nahe. 

Hansli. Mareieli, briegg nüd und mach, 
So chö-mer gliiner under 's Dach. 
Es dunklet scho ganz hampflewiis. 
Hol det säb Estli Tannechriis 
Und bring mer 's uf de Sch litte- n-ue. 
Und Iueg de Bängel näbedzue. 
Die bschüüssed ordli. Spring echli ! 
Mer söttid ja scho fertig sii. 

Mareieli (die Hände reibend). 

Du Hansli, lueg mi Finger a ! 
Käs Rüetli mag i meh rächt bha. 
Die Spitzli bränned grad we Füür. 
I wirde halbe z' hinderfür. 
An Hände biisst 's mi truurig, näi, 
Gäll Hansli, chumm, mer gönd durhäi. 
Wänn nu de chätzers Wind nüd wer 
Und d' Bürdeli so gross und schwer. 
Sie hanged na voll Iis und Schnee. 
Ja, wänn i s* chönnt mit Häntsche neh, 
So gieng 's ä flingger, o herrje ! 
Wie tüe-mer nüd mi Chnödli weh! 

Hansli. Mäinst öppe gwüss, i gspüri 's nüd. 
I früüre-n-ä, du liebi Ziit! 
I dänke nu nüd äisster dra 
Und bliibe nie es Rüngli stah. 
Vum Häigah isch jetz na kü Red. 
De wäisch ja, euse Schütte sett 

Ganz höch und ghuuftig bige sii. 

Jetz hä-mer erst paar Bürde] i, 

Das langet nüd i eusem Huus, 

Wo d'Fäister ii und d'Fäister uus 

De Wind pfiift, dass 's e Gattig häd. 

Und eusi Muetter liid im Bett. 

Sie muess en warrae-n-Ofe ha. 

Sust cha 's nüd guet und besser gah, 

De Dokter häd 's ja immer gsäid. 

Drum häisst 's hüt, wacker z'sämeträid ! 

Mareieli. I tue 's ja gern und hilfe scho, 
Dass d' Muetter wieder gsund und froh 
Wie-n-amigs bii-n-is sitzt und singt. 
Mit stiife Hände-n-aber glingt 
Mer nüüd. Es wott und wott 's nüd ge. 

Hansli. Probier 's und biiss echli uf d' Zäh ! 
Lueg do de Chnebel, bring e grad. 
Mer müend prässiere. 's wird scho spat. 

Mareieli. We viel ? I gsehne nüd a d' Uhr 
Und vu der Chile-n-ekä Spur. 
Kä Mäntsch isch ume wiit und bräit, 
Und alls dihäim. Es ist nüd gfreut. 
Wänn du nüd wurist bii mer sii, 
I glaub, i fürchti mer echli. 

Hansli. Was fürche, wo 's hüt Wiehnecht isch! 
Hüt sitzt ja alls am vollne Tisch 
Und hindrem Ofe, dänk ä, dänk, 
Und jedes gschaut und zellt si Gschänk. 
Sie lönd is nu se gern i Rueh 
Und händ dihäime gschiiders z' tue, 
Als armi Chind go z' fürche mache. 
Mareieli, du säisch ä Sache ! 

Mareieli. Und wänn de Buur uf äimal chem 
Und euscrs Holz vum Schütte nehm, 

Was säitisch dä, säg Hansli, säg! 
De nehm is allwäg übel z' wäg. 
Er sei nüd just de freist im Land. 
Sie säged vu-n-em allerhand. 

Hansli. Jetz isch er ämel nonig do. 
I gseh-n-en ä na niene cho. 

Mareieli. E bösi Wiehnecht hä-mer hüt. 
's Christchindli bringt is sicher nüüd. 
Es lüüchted mer ä gar nüd ii, 
Dass 's hüt, grad hüt sett Wiehnecht sii, 
Wo d' Muetter chrank isch, tüüf im Bett 
Und chuum es Wörth mit is redt. 

Hansli. I wäiss, sie dänkt em Vater naa, 
Und cha 's na immer nonig ha, 
Das Ugfell, wo-n-e tröffe häd. 
Mäinst nüd, er luegi hüt und gsehd 
Vum Himmel, wie mer flüssig sind? 
Wo häst di Schnuer ? Chumm hilf und bind ! 

(Zeigt an den Himmel.) 

Do chund grad hell es Sternli füre. 
Er will mit is cho Wiehnecht füre. 

Mareieli. I dänke lieber gar nüd dra, 
Wie 's hüt dihäim würd lustig gah, 
De Vater bii-n-is, d' Muetter gsund 
Und eusi Bagge chugelrund. 

Hansli. Wie hettid mer es Fästli hüt, 
So schön und volle Gloggeglüüt, 
Hüt a der Wiehnecht, grad wie fern, 
's Christchindli chem, im Haar en Stern, 
Und Sterne rund am ganze Gwändli. 
Es geb is siini fiine Händli 
Und säiti : Grüetzi mitenand ! 
Und brecht is wieder allerhand. 

En Baum voll Cherzli und derzue 
E Chreeze voll bis z' oberst ue. 
Mit Spiilere-n-und süesse Sache. 
Wie chönntid mir is lustig mache ! 
Hüt aber müe-mer deewäg früüre 
Und holze statt go Wiehnecht fiire. 
De Ruedi häd mer scho verzellt, 
De Vater heb en Schütte bstellt. 
's Christchindli bring en sicher häi, 
Zum Boue na e Drucke Stäi. 
Und i der Sundigschuel, wo hüt 
E bsunders Chindefästli gid, 
Chömm jedes na es Gschänkli über, 
Vu Schoggelade guet Feufliber 
Und Nüsse, Öpfel, Läckerli, 
LäbchuechezüÜg und Dirggeli. 
Es Sprüchli säg er derfür uuf. 
See, chund er nüd scho deet duruuf? 

Hansli und Mareieli schauen nach den ankommenden Kindern aus. 

Mareieli. He mol ! Es cha nüd änderst sii, 
Und näbet em 's Luiseli. 
Sie lached ja vu wiitem scho. 
Und ziehnd was gisch, was häsch, devo. 
Und d' Muetter mag chuum hinenaa. 
Sie schnuufet uus. Jetz bliibt sie stah. 



2. Szene. 

Ruedi und Luiseli kommen freudig, in warmen, schönen Winterkleidern, 
daher. Jedes trägt ein Körbchen in der Hand. Die Mutter bleibt 

zuerst noch zurück. 

Ruedi. Gottlob, es ruckt, 's isch nüme wiit, 
Vum Waldrand nu na epaar Schritt. 
Gsehsch 's Schuelhuus häiter we de Tag? 
Es glänzt scho alls, so viel 's nu mag. 

Luiseli, mer müend prässiere. 

Mer dörfed nüd eso spaziere. 

De Lehrer häd is zwäimal dreut, 

's Christchindli heb em düütli gsäid, 

Wer z* spat chömm, heb sis Gschänkli gha. 

Drum wä-mer echli wäidli gah. 

Luiseli. Du bist en häitre Ruedi, mäi, 
So schickt is d' Muetter wieder häi, 
Und mit der Wiehnecht isch verbii, 
Drum mäin i ebe : Wart echli ! 

Die Kinder entdecken nun Hansli und Mareieli, die eben noch am 

Holzauflesen sind. 

Ruedi. Näi bitti, Hansli, chunscht nüd mit? 
's Mareieli häd ä kä Ziit ? 
Gönd leged 's Sundigtschööpli a 
Und lönd die Burdi Holz la gah ! 
Jetz hä-mer doch viel Schöners z' tue. 
Mer losed em Christchindli zue, 
Was 's alls vu siiner Räis verzellt, 
Und wie 's i d' Stube 's Bäumli stellt. 

(Mareieli weint.^ 

Luiseli Mareieli, de brieggist ja. 

Chumm mit is, muest ä öppis ha. 

Mareieli. I gibe nüüd um Guetzi, lueg. 
Hett lieber Milch und Brot bis gnueg. 
Für eus gid 's nüüd zum Freue hüür. 
's Christchindli, das chund nüd zu mir. 

Die Mutter ist inzwischen nachgekommen. 

Ruedi. Chumm Muetter, lueg, die arme Chind, 
Wo na so spat am Holze sind! 
Häsch nüd en Batze bii der, s'^g ? 
Miech jedem gern es Gschänkli zwäg. 

Mutter gibt ihren Kindern ein paar Münzen. Zu Ruedi: 

Do nimm und gib, was jedem ghört! 

(Zu den Kindern) Ihr händ i raäini ordli gwehrt! 

Ruedi (das Geld verteilend). 

Mareieli und Hansli, se ! 

Wänn i 's Christchindli näime gseh, 

Verzell em ä chli vu-n-eu 

Und schick es tifig zue-n-i häi. 

Mareieli (ganz überglücklich). 

T dänk der miiner Läbtig dra. . 
Jetz chö-mer gliich na Wiehnecht ha. 

Die Mutter, Ruedi und Luiseli gehen weiter. 



3. Szene. 

Hansli. So wä-mer nomel frisch drahii. 
Nu na e chliises Bürdeli, 
So hä-mer alles, wa-mer müend 
Und binded's hantli fest und ziehnd 
De Schütte häi, ganz ghuuftig glade. 
I hole na im Beckerlade 
Es Mümpfeli zum Zabig, gäll. 
Mer händ hüt na es bsunders Gfell. 

Die Kinder machen den Schlitten fahrtbereit. 

Hansli Jetz sett's es tue. Chumm schlüüf i d' Schlinge ! 
Hansli legt die lange Schnur des Schlittens Mareieli um die Achsel. 
Im Schuelhuus, los! fönd s' scho a singe. 
Man hört von ferne Gesang. 

Und schöni Musig na derzue. 
Chumm gschwind, i lupf di echli ue! 

Hansli hebt Mareieli in die Höhe, dass es auf den Schlitten zu stehen 
kommt. Die Kinder schauen sich vorsichtig um, als ob sie etwas Ver- 
dächtiges gehört hätten. Wie es nichts ist, beruhigen sie sich wieder. 

Mareieli. Es Rüngli wett i gliich na lose. 
Näi lueg die Cherzli det, die grosse. 
Sie zünded is ganz hell durhäi. 
's Christchindli det am Fäister, näi ! 
Wie schön die Flügel und wie wiiss, 
Wie 's lachet und wie 's wartet, bis 
D' Chind ihres Liedli gsunge händ. 
I glaube schier, see lueg, me kännt 
's Luiseli. Was macht's? Es redt, 
Grad wie wänn 's öppis z' chlage hett. 
's Christchindli loset rüebig zue 
Und chehrt si gar na zue-n-is ue. 
Es lueget gäge-n-eus in Wald. 
Du Hansli, los, i glaube bald, 
Es heb em alles scho verzellt 
Und ä für eus na öppis bstellt. 
Das wer e Freud! Jetz wä-mer gah. 

Während sich die Kinder zum Heimgehen rüsten, beginnt der Gesang 
und die Musikbegleitung im Schulhaus aufs neue. 

Los jetz! Sie fönd scho wieder a. 

Die Kinder warten ein Weilchen, bis zwei Strophen eines Weihnachts- 
liedes gesungen sind. Z. B. 

Ihr Hirten erwacht! 
Seid munter und lacht ! 
Die Engel sich schwingen 
Vom Himmel und singen, 
Die Freude ist nah, 
Der Heiland ist da. 

4- Szene. 

Wie das Lied verstummt ist, kommt unversehens der Bauer aus dem 

Gehölz hervor, mit Stock und Sack. 

Bauer (laut schimpfend). 

Do hä-mer jetz das Schlingelpack. 

I nimm i mäini grad in Sack. 

Es häd mi dunkt, scho öppedie 

Heb's gschwune i mim Holz. No nie 

Hä-n-i rächt gwüsst, wer burdiwiis 

Und hinderuggs bi Schnee und Iis 

Uf Schütte häifüehrt, was er träid. 

I hett vu-n- allem na nüüd gsäid, 

Wänn 's hüt nüd grad na Wiehnecht wer. 

I hett sust gmäint, eso-n-en Chehr 

Verspar me nüd uf derig Ziite ! 

Bim Gugger, well en höche Schütte! 

Mit samt dem Fueder chömmed grad ! 

De Landjeger stahd scho parad. 

Äis hinder d'Ohre tet i guet. 

So wüssed er, wie 's Stähle tued. 

(Der Bauer schlagt auf die Chinder ein. Sie ducken sich, drücken sich 

auf die Seite und schreien.) 

Hansli. Mer händ nu Gfalles z'sämeträid. 



5. Szene. 

(Christchindli kommt im Gefolge von zwei Engeln, die in Körben und 
Säcken allerlei Geschenke mit sich tragen.) 

Christchindli. Wer zangget na so spat und schreit? 
Es gahd mer schier dur Marg und Bäi. 
Ihr Chinde, wänd er nüd durhäi? 
Was briegged er, wo tuet's i weh ? 




Digitized by Google 



Hansli (weinend auf den Bauer zeigend). 
Er häd raer äis a d' Ohre g'ge. 

Christchindli. Werum, wirst öppis bosget ha ? 
Sust hett er di ganz gwüss la gah. 
Und do, du Mäiteli, was isch ? 
Was häsch, dass d'ä so truurig bisch ? 

Mareieli (weinend). 

Mer händ nu Stöckli welle hole. 

Do säid de Buur, dem säg me gstole. 

Und er häd Chlafter Holz dihäime. 

» 

Christchindli (zum Bauer). 

Wänn 's deewäg isch, so dunkt 's mi näime. 
Er settid nüd so g'hebig sii. 
Was schadt der so-n-es Bürdeli ? 

Bauer (trotzig). 

Was rächt isch, Ia-n-i rächt la sii. 
Was gstole isch, ghört wieder hii. 
So isch es scho vu jeher gsii. 

Christchindli. Nu öppis wüsst i gliich na gern. 
Was nützt di Biigi Holz vu fern ? 
Vor luuter Holz chasch niene dure. 
Am Fäister uuf stönd höchi Muure. 
Drum hett i gmäint — de bisch ja riich — 
Es wer der um es Chrezli gliich, 
Wo chalti Händli z'sämeträged. 
Nu guet, wä-mi de Liebgott fröget, 
Wie 's mit der stönd, so hä-mi bsunne. 
Was gisch em Herrgott du für d' Sunne ? 
Mäinst gwüss, sie heb für dich nu gschune. 
Wer had der 's Holz im Wald la trübe, 
De-n-Öpfle füürrot Bagge gribe? 



i 4 

Wer hänkt der d' Bire rund i d' Bäum ? 
De plangist ja nüd gnueg dihäim, 
Bis chast go d' Seck und d'Stande fülle. 
Und wie witt hüt de Herr go spile ! 
Los Büürli, dänk, i heb der's gsäid : 
Wänn di es bitzli Liebi greut, 
Stahsch würkli schwach und truurig da. 
I wett nüd mit der z' täile ha. 

(Zu den Kindern.) 

Und ihr, händ jetz kä Angst meh, näi. 

Im Dunkle la-n-i nüd elläi. 

Und wänn er gern na öppis wänd, 

So strecked d' Schooss und strecked d' Händ. 

Ihr händ's verdienet. Nähmed do! 

Die Gschänkli sind vum Himmel cho. 

(Das Christchindli schüttet den Kindern eine Menge Gaben in die 
Hände. Sie stehen wie geblendet da und wissen nicht, wo zugreifen.) 

Mareieli (zaghaft). 

Das alles, alles ist für eus ? 
Christchindli, und für dich ekäis? 

Christchindli. Das alles, alles ist für eu, 
Und ladet 's uuf und füehred 's häi. 

(Zum Bauer.) 

Für dich ist nüümeh vorig hüt. 
De häsch ja alls und bruuchsch ja nüüd. 
Studier bis 's nechst Jahr drüber naa 
Und lehr echli Verbarme ha. 

(Zu den Kindern.) 

Jetz aber isch es weger Ziit 
Durhäi. Wohii? Er händ gwüss wiit 
I 's Dörfli zrugg. De Schütte ziehd 
Na ordli aa. Er sind gwüss müed? 

Hansli. Jetz nüme, sid du bii-n-is bisch. 
I gspüre, wie 's mer wermer isch. 

Mareieli. Und ich! I hä ganz füürig Händ. 
Probier, wie mer de Bagge brännt. 

(Nimmt eine Hand Hanslis und führt sie an ihre Wange.) 

Und erst die Gschänkli ! Hansli churam ! 
Es gahd mer alles zringelum. 
I wett, i wer scho bi der Muetter. 
Was säid sie ächt ä zu dem Fueder? 

Christchindli. Mi Ängeli stönd grad parad, 
Dass 's na es bitzli flingger gahd. 
Hü hü und fürsi! Spanned ii ! 
Mer settid scho im Dörfli sii. 

(Das Christkind nimmt die beiden Kinder rechts und links und geht 
zwischen ihnen dem Schlitten nach. Voran ziehen die beiden Engelchen 
als weisse Rösslein den Schlitten. Hansli und Mareieli strahlen in ihrem 
Glück und haben alle Hände voll Päcklein.) 



Der Vorhang fällt. 

